钦定古今图书集成/理学汇编/学行典/第100卷 > 朱子大全集四 > 《答耿直之》
## 钦定古今图书集成/理学汇编/学行典/第100卷 > 朱子大全集四 > 《答耿直之》

“熹生长穷僻，少日所闻于师友者，不过‘修身穷理、守
正俟命之说，虽行之不力，有愧夙心，亦未尝敢舍之
而从人也。顷岁入浙，从士大夫游，数月之闲，凡所闻
者，无非枉尺直寻，苟容偷合之论，心窃骇之。而独于
执事者，见其综理名实，直道而行，卓然非当世之士
也’。”顾虽未及一见，而职事之闲，适相首尾，乃有不约
“而合者”，于是始复益信前日心期之不偶然也。兹者
又承示及所与学官弟子讲论之说，不唯有以见贤
侯在泮弦歌之盛，而潜心大业、体用圆融之妙，所以
警发昧陋者又为深切。三复欣幸，不知所言。然顷于
此书粗尝讨究，亦见前辈之说有如此者。因以文义
求之，窃疑圣言简直，未遽有此曲折；“而孔、颜之所以
为圣贤，必有超然无一毫意、必固我之私者以为之
本，然后有以应事物之变而无穷”，以是止据旧说，不
复致疑。今睹来示，虽若不异于前人，而其规模之大，
体用之全，则非彼所到，而熹之愚亦未及也。更俟从
容反复玩味，别以求教。他所论著，亦有欲就正者。私
居乏人，抄写后便寄呈也。去岁救荒后时狼狈殊甚，
不谓其人乃复见恕如此，来谕所及，令人恐惧不自
安耳。